OR 5 ปี เติมเต็มแสนล้าน
ระหว่างที่ OR รอแม่ทัพใหญ่ ซึ่งดาวเด่นที่เปล่งแสงจ้าท้าแสงแดดก็มีแค่คนเดียว นั่นคือ “ดิษทัต ปันยารชุน” ซึ่งคงไม่พลิกโผไปจากนี้แน่นะวิ...
ระหว่างที่ OR รอแม่ทัพใหญ่ ซึ่งดาวเด่นที่เปล่งแสงจ้าท้าแสงแดดก็มีแค่คนเดียว นั่นคือ “ดิษทัต ปันยารชุน” ซึ่งคงไม่พลิกโผไปจากนี้แน่นะวิ...
24 พ.ย. 2565

ระหว่างที่บริษัท ปตท. น้ำมันและการค้าปลีก จำกัด (มหาชน) หรือ OR รอแม่ทัพใหญ่ ซึ่งดาวเด่นที่เปล่งแสงจ้าท้าแสงแดดก็มีแค่คนเดียว นั่นคือ “ดิษทัต ปันยารชุน” ซึ่งคงไม่พลิกโผไปจากนี้แน่นะวิ…คาดว่าไม่เกินสิ้นปีนี้คงได้รู้กัน..!!
แต่ระหว่างนี้บอร์ด OR ก็เตรียมรับขวัญแม่ทัพใหญ่คนใหม่ ด้วยการอนุมัติแผนลงทุน 5 ปี (ปี 2566-2570) จำนวน 101,486 ล้านบาท…
ถ้าดูจากงบลงทุนดังกล่าว เบื้องต้นจะเห็นว่า OR ให้น้ำหนักกับ Non-oil มากขึ้น สะท้อนได้จากงบลงทุนในกลุ่มธุรกิจ Lifestyle หรือธุรกิจที่เกี่ยวข้องกับการใช้ชีวิต ที่มีสัดส่วนมากสุดอยู่ที่ 33,861 ล้านบาท หรือคิดเป็น 33.3% ของงบรวม แบ่งเป็น ในปี 2566 วางไว้สูงถึง 14,192 ล้านบาท ปี 2567 วางไว้ 6,172 ล้านบาท ปี 2568 วางไว้ 4,270 ล้านบาท ปี 2569 วางไว้ 4,163 ล้านบาท และปี 2570 วางไว้ 5,062 ล้านบาท
งบในส่วนนี้จะครอบคลุมตั้งแต่ร้าน Cafe Amazon ร้านเท็กซัส ชิคเก้น ร้านอาหารและเครื่องดื่มอื่น รวมทั้งธุรกิจค้าปลีกอื่น ๆ เช่น ร้านจิฟฟี่ เป็นต้น
เป็นการตอบโจทย์การปลุกปั้นพอร์ต Non-oil ซึ่งมีเป้าหมายจะเพิ่มสัดส่วนรายได้จาก Non-oil หรือกลุ่มธุรกิจค้าปลีกเป็นกว่า 50% ธุรกิจต่างประเทศ 20-21% ส่วนธุรกิจพลังงานลดเหลือ 31% นำไปสู่ “ค้าปลีกนำน้ำมัน” หรือ RO (Retail and Oil) จากปัจจุบัน “น้ำมันนำค้าปลีก” หรือ OR (Oil and Retail) และเป็นที่มาของสโลแกนที่ว่า “OR = โอกาส” นั่นเอง…
ส่วนธุรกิจ Mobility หรือธุรกิจที่เกี่ยวข้องกับน้ำมัน แม้จะยังคงเป็นแกนหลักในการสร้างรายได้ให้กับ OR แต่ก็จะค่อย ๆ ลดบทบาทลงมา โดยตั้งงบลงทุนไว้ที่ 31,355 ล้านบาท หรือคิดเป็น 30.9% ของงบรวม แบ่งเป็น ในปี 2566 วางไว้ 6,799 ล้านบาท ปี 2567 วางไว้ 7,356 ล้านบาท ปี 2568 วางไว้ 6,101 ล้านบาท ปี 2569 วางไว้ 6,133 ล้านบาท และปี 2570 วางไว้ 4,965 ล้านบาท
อ้อ…ในส่วนของการขยายสถานีชาร์จไฟฟ้า “EV Station PluZ” ทั้งในและนอกปั๊มน้ำมัน PTT Station ก็รวมอยู่ในส่วนนี้นะจ๊ะ
ด้านธุรกิจ Global หรือธุรกิจต่างประเทศ วางงบลงทุนไว้ที่ 16,410 ล้านบาท หรือคิดเป็น 16.2% ของงบรวม แบ่งเป็น ปี 2566 จำนวน 4,953 ล้านบาท ปี 2567 จำนวน 3,348 ล้านบาท ปี 2568 จำนวน 2,205 ล้านบาท ปี 2569 จำนวน 2,724 ล้านบาท และปี 2570 จำนวน 3,178 ล้านบาท
ในอนาคตก็คงได้เห็นแบรนด์ OR ไปโลดแล่นในตลาดต่างประเทศมากขึ้น..!!
สุดท้ายเป็นกลุ่มธุรกิจ Innovation &amp; New Business วางงบลงทุนไว้ที่ 19,859 ล้านบาท หรือคิดเป็น 19.6% แบ่งเป็น ในปี 2566 จำนวน 5,251 ล้านบาท ปี 2567 จำนวน 4,108 ล้านบาท ปี 2568 จำนวน 3,500 ล้านบาท ปี 2569 จำนวน 3,500 ล้านบาท และปี 2570 จำนวน 19,859 ล้านบาท
งบลงทุนในส่วนนี้ก็คงถูกนำไปไล่ซื้อกิจการอื่น ๆ อุ้ย…ไม่ใช่ ๆ นำไปต่อเติมโอกาสให้กับธุรกิจ SME และสตาร์ตอัพที่มีนวัตกรรมใหม่ ๆ ต่างหากล่ะ..!?? ซึ่งจากนี้ไปก็คงได้เห็นธุรกิจใหม่ ๆ ที่มีศักยภาพตบเท้าเข้ามาอยู่ในพอร์ตของ OR อย่างต่อเนื่อง…ส่วนจะเป็นธุรกิจอะไรนั้น โปรดติดตามกันต่อไป
โอเค…แม้แผนการลงทุนในช่วง 5 ปีของ OR จะน่าสนใจ และคงช่วยหนุนการเติบโตในอนาคตอย่างมีนัยสำคัญ
แต่ที่ไม่หือไม่อือ เห็นจะเป็นราคาหุ้นนี่แหละ เอ๊ะ…หรือหุ้น OR จะตายด้านไปแล้ว…อันนี้ก็ไม่รู้สินะ…
…อิ อิ อิ…